地名: 巨濟 (慶尚道, 都護府)
年: 1690.0

○乙亥/領議政權大運、左議政睦來善、右議政金德遠等請對。 蓋時外間有傳言, 前福平君
              㮒家, 有投進毒藥於內間之事。 大運問於㮒之舅吳挺緯。 挺緯對以不無苗脈。 時大運呈告引入, 將數月, 卽起率來善、德遠求對。 白上曰: "吳挺緯來言, 毒藥三丸, 自福平君
              㮒家, 投進宮中云。 近來叵測之說, 傳播閭巷, 聽聞莫不疑惑。 挺緯以㮒至親所言相符, 宮中果有是事否乎? 又聞㮒, 黜其所畜妾與妾女及其婢云。 此亦可疑也。" 上曰: "宮中無自外進藥之事, 恐構捏之說也。" 大運等曰: "㮒家進成藥三丸而稱以善於治痘。 故爲世子封進, 自宮中先以試獸則卽斃云。 豈不大可驚怪乎?" 上曰: "獸斃之說, 尤難諱者, 而未嘗聞知。 無乃有欲害㮒者, 做此說乎?" 大運曰: "挺緯, 㮒之至親, 非欲害㮒者也。 或者事在不聞不覩之中, 而上未及知之。 乞自內從容問之。" 上許之。 仍入內, 少頃復命入對。 上曰: "試問于內, 則內間所言, 亦與予言不異。 獸斃之說, 尤極孟浪云。 此與頃年東平君赴燕時, 貿來鴆鳥, 納大內之說, 一般也。 古人云: ‘執狐疑之心; 來讒賊之口。’ 旣知其孟浪, 則無復致疑然後, 方爲鎭定之道也。" 大運曰: "今聞上敎, 孰不信之? 但挺緯乃㮒至親, 則非若閭閻傳播之說, 此猶可疑也。" 來善曰: "㮒若無可疑之事, 則何以黜其妾與女乎? 挺緯言; ‘㮒之妾女, 極其妖惡, 苟有此事, 必是此女所爲云。’ 若不明辨, 則群疑終不可釋也。" 上曰: "若云在外謀不軌, 則容或難辨。 此則旣謂進藥于內, 而宮中無是事, 又何疑乎? 妾與女黜送, 雖不知緣何故。 而若非因家間事, 則恐是㮒亦聞傳播之說, 恐懼卽黜之意也。" 大運曰: "雖有構陷者, 必明覈然後, 可快人心。 臣等之意以爲, 宜拿問㮒。" 上曰: "試令拿問。" 大運顧謂都承旨沈檀曰: "拿問傳旨中, 必詳及其妾與女黜送之由及至親間, 亦有此言等兩款, 仍請令禁府, 卽爲開坐, 勿拘齋戒, 又請進藥之說, 姑不提擧, 以觀其供辭。" 上可之。 是夜發遣金吾郞, 拿致㮒。 㮒供曰: "所謂至親間所傳, 與行言相符者, 未知指何說? 而縮伏郊外, 雖至親, 不得相接。 全不得知妾與女及婢子黜送事, 則妾與女之行, 本來不良。 家間有行凶之事, 做作浮言, 陷害嫡室, 故皆黜送遠庄。 妾女則黜送其夫家矣。" 上判曰: "叵測之說, 旣不聞知妾與妾女之黜送。 亦由於陷害嫡室, 則行言之專出於構誣, 據此尤爲明白, 放送。" 大運、來善、德遠聯名上箚曰: "昨日請拿㮒時, 其至親之竝請拿問者, 事體當然。 而臣等只以其至親之言相符等語, 請出於傳旨, 不請竝拿, 矇然之失著矣。 仍伏念叵測之說, 傳播巳廣, 聽聞皆惑。 今此言根, 旣出於其至親, 則憑問其虛實於其至親而處之者, 方可合於按獄之體。 而只因㮒之供辭, 遽爲放送, 則群情之疑惑, 終無以辨破罪人。 㮒更爲還囚, 工曺判書吳挺緯一體拿問, 以爲究覈虛實, 明白處置之地, 實合事宜。" 答曰: "卿等之箚辭, 蓋出於明審按獄之意。 當令該府, 依箚辭施行。" 於是, 㮒復就囚, 又拿挺緯。 㮒對如初供。 挺緯供言: "數日前過首相, 首相問: ‘以近有叵測之說, 傳於士夫間, 君亦聞之否?’ 答: ‘以僻在遠外, 無過從之事。 晩始聞傳說, 亦必公之所聞也。’ 首相又曰: ‘㮒屛女黜妾, 因何事也?’ 答曰: ‘以家間咀呪事黜之云矣。’" 翌日三相竝坐, 招問答辭, 亦如昨日。 所謂叵測之說, 巳發於筵中, 更何所達? 大運等, 率三司請對曰: "挺緯供辭, 全沒實狀矣。 伊日挺緯答臣言曰: ‘三丸藥入自㮒家, 則自內疑之, 飼猫卽斃。 於是索驗其筆蹟, 與㮒妾女筆相似。 㮒請殺其女。’ 上謂: ‘不可以疑似罪之, 姑置之。’ 其後又因其家咀呪事覺。 㮒再請罪之, 上始: ‘命竝前罪而遠出云。’ 翌日臣等齊會招問, 則所對又如此, 而今供辭, 一皆諱之, 誠極寒心矣。 此事不可泛然議處。 當初問答之言, 不可不拈出究問也。" 上曰: "挺緯事, 誠可駭矣。 以問答說話發問, 更推可也。" 大運又請: "竝拿㮒之妾及妾女, 窮覈處置。" 上從之。 三司請設鞫嚴問。 大運言: "不必徑先設鞫。" 上從大運言。 執義尹鼎和言: "大司諫吳始萬, 卽挺緯之子。 不可仍在諫職, 請遞差。" 上從之。 大運又言: "此等事, 未必不由於宮禁之不嚴。 宗臣之屬踈者, 不當許其出入諸宮家。 問安人及宮人輩婢僕, 亦令定數, 其無信符者, 宜一切禁斷。" 上是之。 又因承旨所達, 㮒妾雪禮及妾女英伊、婢貴香, 發遣金吾郞拿囚, 挺緯再供曰: "相臣問答之說, 三公請對, 旣巳陳達。 而初招不敢詳陳者, 精神老昏, 未能明記之致。 㮒之妾與妾女稟達放黜事, 只聞因咀呪事。 而或者以㮒爲至親, 以其所答之說, 疑有實狀耶? 凡此亦出於流傳, 而非聞於㮒者。" 雪禮供以爲: "闕內通書及成藥封進, 元無是事。 今年五月, 福平以爲, 謫居巨濟時, 書辭多有不遜, 且有輕侮之事。 黜置于黃州農幕云。" 英之供以爲: "諺簡中賚送成藥, 元無是事。 今年成婚後, 吾父無端黜送吾母, 只自痛泣。 嫡母婢貴香, 妖惡之人, 瞞告父曰: ‘申宣傳
                【卽英之夫。】
              謂我, 使之圖得夫人汗衫而來。
                【蓋欲爲咀呪之事云。’】
              父子之間, 亦不無疑惑之心, 使之卽爲退去, 無路辨白, 痛泣之際, 幸與貴香, 一處面質。 貴香之奸狀敗露。 故父意稍解, 至施貴香三次刑云。" 貴香供言: "元無持書往復之事。 禁中進藥之說, 全不得知。 而今年夏, 以偸取汗衫, 潛與英伊事, 受三次刑黜送云。" 禁府奏讞曰: "挺緯與大臣酬答, 旣皆詳陳。 而及其嚴問, 終不明言, 宜加究問。 而當初大臣之請對, 只欲覈其進藥虛實。 今者㮒。 雪禮等諸供, 一樣發明, 其所云云自歸孟浪, 衆惑巳解。 今若欲究言根, 則徒傷事體。 以其虛妄亂言之罪, 照斷。 㮒及雪禮等諸人, 竝放送。" 允之。 兩司以更加嚴鞫得情事。 竝論之, 因以徑情照律。 請推禁府堂上。 又以濟用監正李喜年, 聞其言於挺緯, 而傳之大臣, 請拿問, 上竝不從。 後來善筵白: "若不得覈言根, 以正其罪, 則國人之疑惑難解。" 大運曰: "今若更問挺緯而終不直告, 則施以造言之律可也。" 上始命更爲推問。 挺緯供曰: "鄭重萬妻
                【卽獜坪大君之女而㮒之妹也。】
              言, 福平家入送藥物之說, 傳播閭里, 而本家旣無是事, 內間又無此言。 此必謀害者之說。 而黜妾屛女事, 嘗聞㮒家, 有咀呪事, 故隨問答之云。" 禁府奏讞曰: "言根今始直告, 而當初與大臣問答時, 旣稱上敎。 前後自相矛盾, 請刑推。" 上命更爲反復嚴問。 挺緯始以爲: "進藥大內後, 比較筆蹟, 稟旨黜送等事, 皆聞於重萬妻云。" 禁府請拿問重萬妻, 上敎曰: "此與閭巷女子有異, 就理有所不忍, 其間酬酢, 重萬萬無不知之理, 重萬拿問。" 憲府啓請拿問重萬妻, 上不從。 重萬供言: "問於其妻, 則答以夢寐之所不聞, 前後三問。 而輒答以耳無所聞。 口何以言云。" 而仍請使其妻, 與挺緯面質。 禁府又請拿問重萬妻。 上命後日登對時稟處。 是後, 上問大臣。 權大運等皆言: "宜更嚴問。" 上從之。 挺緯、重萬更推, 一如前供, 終不指告。 上特命以亂言之律, 罪重萬, 挺緯放送。 諫院論啓, 以爲: "曾不一問於重萬妻, 而獨施亂言之律於重萬, 非用法之意。 請重萬妻拿鞫。 挺緯初不直招之罪, 亦不可全釋。 請令該府照律。 憲府亦請拿鞫重萬妻。 還收挺緯放送之命。 又以政院不爲覆逆, 請推考。 來善亦上箚言之、玉堂沈季良筵對, 又力爭, 上竝不從。 大運、德遠入侍力言之、上始命重萬夫妻竝黜之。 執義李震休, 又申前啓、上命重萬妻善地定配, 挺緯削職放送。 是後, 掌令李達意、持平丁時潤、李東根, 先爲停啓。 大司諫權瑍等, 亦追停之。 竝以此引避遞差。